Centrica Energi

Centrica Energi, også registrert som Centrica Resources (Norge) AS, er et britisk-eid selskap som driver med undersøkelse og produksjon av olje og naturgass på norsk kontinentalsokkel. Selskapet hadde i 2010 en produksjon på 22.000 fat oljeekvivalenter (FOE) per dag. Selskapet har eierandeler i flere produserende felt, bl.a. Statfjordfeltet samt felt i Heimdal-området (Heimdalfeltet (PL 036BS), Byggve-/Skirnefeltet (PL 102) og Valefeltet (PL 036 og PL 249)). I tillegg har selskapet eierandeler i omkring 20 letelisenser. Daglig leder er Dag Omre og hovedkontoret ligger i Stavanger.

Historie

Fra å være en ren gassdistributør på det britiske gassmarkdet besluttet Centrica seg i 2004 for å kontrollere hele verdikjeden fra produksjon til salg for bedre å kunne sikre nok gass til britske forbrukere. Selskapet besluttet seg derfor for å innta blant annet norsk sokkel gjennom kjøp av selskaper og/eller eierandeler i lisenser. I mars 2004 overtok Centrica plc 4,84% i Statfjordfeltet fra Chevron, og samme år ble selskapet prekvalifisert til å drive oljevirksomhet på norsk kontinentalsokkel. I 2004 og 2005 pågikk det forhandlinger mellom Centrica og Norsk Hydro om en mulig sammenslåing av Centrica og Hydros ​olje- og energidel. Forhandlingene strandet imidlertid, og det er usikkert om dette skyldes ulikheter i de to selskapene, som var den offisielle forklaringen, eller politisk press fra norsk side. Først i 2006 etablerte Centrica et eget datterselskap i Norge, Centrica Energi, hvorav lisensandelene på norsk sokkel er registrert under selskapet Centrica Resources (Norge) AS. Foruten tildelinger i lisensrundene har Centricas portefølje i Norge ekspandert gjennom flere større kjøp. I 2008 overtok Centrica Marathon Petroleums eierandeler i  bl.a. Heimdalfeltet for 416 millioner amerikanske dollar og i 2010 kjøpte Centrica seg ytterligere opp i Statfjordfeltet ved å kjøpe Shells og Enterprise Oils andeler i Statfjord Nord, Statfjord Øst og Sygnafeltet for 1,37 milliarder kroner. I 2011 inngikk Centrica en avtale med Statoil om kjøp av Statoils eierandeler i en rekke felt på norsk sokkel for 1,625 milliarder amerikanske dollar.   Samtidig inngikk morselskapet en kjøpsavtale med Statoil om kjøp av gass fra Statoil til en verdi av 119 milliarder kroner.
I desember 2011 kunngjorde selskapet et funn i Nordsjøen på Butch-prospektet, PL 405.

Heimdal-kjøpet i 2008

I 2008 kjøpte Centrica andeler i en rekke felt fra Marathon Petroleum med et reservegrunnlag på 4,8 millioner fat oljeekvivalenter i påviste funn. Handelen inkluderte 23,8% i Heimdalfeltet, 46,9% i Valefeltet, 20% i Byggve-/Skirnefeltet og henholdsvis 50% og 20% i funnene Peik og Heimdal Øst. Den daglige produksjonen på disse andelene var omkring 7.000 FOE. Salgsprisen inklusive skattebalanser var 416 millioner amerikanske dollar, uten skattebalanser 375 millioner amerikanske dollar.

Statoil-avtalene i 2011

Den 21. november 2011 ble det offentliggjort to avtaler mellom Centrica og Statoil. Den ene avtalen var en langsiktig kjøps- og salgsavtale av gass mellom Centrica plc og Statoil der Statoil forpliktet seg til å levere 5 milliarder kubikkmeter gass i året til Centrica for det Britiske gassmarkedet fra 2015 til 2025. Dette tilsvarer fem prosent av Storbritannias samlede forbruk, og hadde en verdi av 13 milliarder britiske pund eller rundt 119 milliarder kroner med gassprisen på avtaletidspunktet. Denne avtalen etterfulgte en tilsvarende avtale selskapene gjorde i 2002 om leveranse av 5 milliarder kubikkmeter gass årlig fra 2005 til 2015.
Den andre avtalen var en avtale mellom Centricas norske datterselskap og Statoil, der Centrica overtar feltandeler fra Statoil til en pris av 1,625 milliarder amerikanske dollar eller 9,4 milliarder kroner. Salget omfattet Statoils totale andeler i Skirnefeltet (20%), Byggvefeltet (20%), Fulla-funnet (50%), Frigg-Gamma-Delta-funnet (40%), Valefeltet (49,6%) og Rind-funnet (37,9%), samt andeler i Kvitebjørnfeltet (19%), Heimdalfeltet (23,8%) og Valemonfeltet (13%). Andelene representerte en daglig produksjon på 34.000 FOE og innebar en produksjonsøkning på 25 prosent for Centrica i Norge.